BREAKING PSD are datorii uriașe, de aproximativ 15 milioane de euro. Va fi făcut un audit financiar / Ciolacu: PSD își va onora toate datoriile

PSD a acumulat datorii de aproximativ 15 milioane de euro, iar în ședința Comitetului Executiv al partidului de miercuri s-a discutat să fie făcut un audit financiar, au declarat pentru G4Media.ro surse din partid.

UPDATE: Președintele interimar al PSD, Marcel Ciolacu, a declarat, la finalul ședinței Comitetului Executiv, că „PSD își va onora toate datoriile”.

Întrebat dacă este vorba despre o sumă de 15 milioane de euro, Ciolacu a replicat că nu a stat să facă socoteli, calcule din lei în euro. „Nu știu această sumă, nu o am scrisă pe o hârtie”, a adăugat Ciolacu.

„PSD și-a asumat candidatul, deci și-a asumat și cheltuilelile. Nu sunt cheltuieli care depășesc imaginația”, a mai declarat Marcel Ciolacu.

Știrea inițială: După realizarea auditului, PSD va decide ce măsuri ia în privința acestora datorii, unele fiind recente, din campania electorală, însă unele acumulate în timp, au precizat aceleași surse.

La ședinșa Comitetului Executiv al PSD de miercuri a venit și Viorica Dăncilă, pentru a cărei campanie au fost făcute o parte din aceste cheltuieli.

Anterior, surse politice au relatat pentru G4Media.ro că, în ședința de săptămâna trecută, Radu Moldovan și Olguța Vasilescu au susținut că s-au cheltuit prea mulți bani cu “oameni care nu au făcut altceva decât să încurce lucrurile”, făcând referire la consultanții de imagine care au avut contracte pentru campania electorală.

Șeful echipei de consultanți din campania pentru alegerile prezidențiale a fost Anton Pisaroglu. Fost șef de securitate și consilier la firmele lui Frank Timiș și Dragoș Dobrescu, potrivit Profit.ro, el a intrat ulterior în consultanță politică. A devenit partenerul lui Alan Blaine Stone, fondator și fost CEO al firmei americane de apărare Circinus Defense LLC, dar și al lui Marshall Comins, un consultant politic cu proiecte în Rusia.

Olguța Vasilescu a relatat în ședința CEX un moment tensionat dintre Mihai Fifor și unul dintre consultanți. Aceștia ar fi avut o dispută dură pentru că fostul secretar general nu a vrut să semneze pentru plata unor facturi, după cum a explicat Vasilescu.

Sursa foto: Pexels.com